KLASA: P-551/23

URBROJ: 711-02-01/07-2024-09

Zagreb, 4. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Nikše Viskovića, OIB: ………………, člana Uprave trgovačkog društva TUČEPI, društvo s ograničenom odgovornošću za komunalne djelatnosti,** pokrenutom po službenoj dužnosti, na 61. sjednici održanoj 4. listopada 2024. donosi sljedeću

**ODLUKU**

1. **Propustom pravovremenog podnošenja imovinske kartice za 2022. godinu, obveznik Nikša Visković, član Uprave trgovačkog društva TUČEPI, društvo s ograničenom odgovornošću za komunalne djelatnosti, počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Nikši Viskoviću izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznika Nikšu Viskovića, člana Uprave trgovačkog društva TUČEPI, društvo s ograničenom odgovornošću za komunalne djelatnosti, utvrdilo da navedeni obveznik nije podnio imovinsku karticu sukladno članku 10. stavku 4. ZSSI-a, pa je po službenoj dužnosti pokrenulo postupak protiv obveznika sukladno članku 41. stavku 1. ZSSI-a.

Slijedom navedenog, Povjerenstvo je na stručnom radnom sastanku Povjerenstva održanom dana 3. srpnja 2024. utvrdilo postojanje pretpostavki za pokretanje postupka vezano za moguću povredu članka 10. stavka 4. ZSSI-a te je o istome obvezniku dostavilo obavijest KLASA: P-551/23, URBROJ: 711-02-01/07-2024-04 od 3. srpnja 2024., koju je obveznik zaprimio 16. srpnja 2024. Navedenom obavijesti obveznik je pozvan da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznik se na navedenu obavijest očitovao 29. srpnja 2024. navodeći da se vrijeme odluke o njegovom ponovnom izboru za direktora društva TUČEPI d.o.o. poklopilo otprilike istovremeno s odlukom nakon koje su članovi uprave trgovačkih društava u vlasništvu jedinica lokalne samouprave postali obveznici podnošenja imovinske kartice. Navodi da je na vrijeme ispunio i poslao imovinsku karticu povodom stupanja na dužnost (8. veljače 2023.) te je smatrao da je time ispunio i obavezu podnošenja godišnje imovinske kartice za 2022. godinu jer nema nikakve razlike u podacima između tih dviju kartica. Tek nakon što je u roku ispunio i poslao imovinsku karticu za 2023. godinu (12. veljače 2024.), obaviješten je od strane Povjerenstva kako nije ispunio imovinsku karticu za 2022. godinu te da je trebalo prije ispuniti imovinsku karticu za 2022. godinu, a potom za 2023. Navedeno nije mogao samostalno napraviti, već je to napravio tek nakon što mu je to omogućeno od strane Povjerenstva te je imovinsku karticu za 2022. predao 4. ožujka 2024. kao što je Povjerenstvo i navelo u obavijesti, međutim nije navedeno zbog čega je došlo do toga da se prije ispunila kartica za 2023. nego kartica za 2022. godinu. Napominje da ne postoje nikakve razlike u imovinskoj kartici za 2022. godinu i imovinskoj kartici podnesenoj povodom stupanja na dužnost. Omaškom nije ispunio dvije kartice istovremeno, već je ispunjavajući imovinsku karticu povodom stupanja na dužnost smatrao da je time ispunio i obavezu ispunjavanja godišnje kartice za 2022. godinu. Dodatno napominje da se imovinske kartice za 2022., kao ni njegova imovinska kartica o stupanju na dužnost, zbog tehničkih poteškoća i nemogućnosti registracije novih korisnika u sustav, nisu mogle ispuniti do 31. siječnja, o čemu je bio obaviješten. Stoga smatra da, uzimajući u obzir sve navedene okolnosti, nije napravio ništa zbog čega bi se protiv njega trebao pokrenuti postupak. Navodi da ga je djelatnik Povjerenstva zvao početkom travnja kada je bio u inozemstvu te su se dogovorili o daljnjem kontaktu nakon povratka u slučaju potrebe. Kako više nije bio nazivan, obveznik je držao da je sve u redu.

U tijeku postupka Povjerenstvo je izvršilo uvid u službenu bilješku Povjerenstva od 14. prosinca 2023., informativnu obavijest Povjerenstva od 29. prosinca 2023. o otvaranju predmeta, e-mail poruku obveznika od 28. prosinca 2023., e-mail poruku Povjerenstva od 29. prosinca 2023., obavijest Povjerenstva KLASA: P-551/23, URBROJ: 711-02-01/07-2024-04 od 3. srpnja 2024. s pripadajućom dostavnicom, očitovanje obveznika od 29. srpnja 2024., sudski registar Trgovačkog suda u Splitu te u Registar obveznika i Registar imovinskih kartica koje vodi i ustrojava Povjerenstvo.

Povjerenstvo je uvidom u Registar obveznika i Registar imovinskih kartica utvrdilo da Nikša Visković od 10. studenog 2018. profesionalno obnaša dužnost člana Uprave trgovačkog društva TUČEPI, društvo s ograničenom odgovornošću za komunalne djelatnosti, kao i u aktualnom mandatu od 10. studenog 2022., a obveznikom ZSSI-a je, povodom obnašanja navedene dužnosti, postao dana 25. prosinca 2021. stupanjem na snagu tog Zakona. Uvidom u sudski registar Trgovačkog suda u Splitu utvrđeno je da je jedini osnivač navedenoga društva Općina Tučepi kao jedinica lokalne samouprave, pa je stoga Nikša Visković obveznik ZSSI-a sukladno članku 3. stavku 1. točki 40. tog Zakona te je kao takav dužan postupati u skladu s njegovim odredbama.

Povjerenstvo je uvidom u Registar imovinskih kartica utvrdilo da obveznik Nikša Visković nije podnio imovinsku karticu povodom godišnje obveze podnošenja za 2022. godinu do 31. siječnja 2023., već je istu podnio naknadno dana 4. ožujka 2024., a koja mu je kartica od strane Povjerenstva i odobrena 12. travnja 2024.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da ako obveznik podnosi imovinsku karticu nakon isteka rokova propisanih stavcima 2. i 3. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku, dok se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Dakle, iako je obveznik bio obvezan podnijeti imovinsku karticu za 2022. godinu do 31. siječnja 2023., isti je to učinio tek 4. ožujka 2024. Stoga je utvrđeno da je obveznik takvim svojim postupkom počinio povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a, opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije kao olakotnu okolnost uzelo u obzir činjenicu da se radi o obvezniku koji nije imao ranije utvrđenih povreda odredbi ZSSI-a te da je, iako uz znatno kašnjenje, obveznik naknadno ipak podnio predmetnu imovinsku karticu za 2022. godinu. Stoga je Povjerenstvo za opisanu povredu smatralo opravdanim obvezniku izreći sankciju opomene.

Ova odluka objavit će se na mrežnim stranicama Povjerenstva nakon uredne dostave odluke obvezniku, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je odlučilo kako je navedeno u izreci ove odluke.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Nikša Visković, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana